CELEX: 32018D1136
Language: ro
Date: 2018-08-10 00:00:00
Title: Decizia de punere în aplicare (UE) 2018/1136 a Comisiei din 10 august 2018 privind măsurile de diminuare a riscurilor, măsurile consolidate de biosecuritate și sistemele de depistare timpurie în legătură cu riscurile pe care le prezintă păsările sălbatice de transmitere a virusurilor gripei aviare înalt patogene la păsările de curte [notificată cu numărul C(2018) 5243] (Text cu relevanță pentru SEE.)

14.8.2018   
               
               
                  RO
               
               
                  Jurnalul Oficial al Uniunii Europene
               
               
                  L 205/48
               
            
         DECIZIA DE PUNERE ÎN APLICARE (UE) 2018/1136 A COMISIEI
         din 10 august 2018
         privind măsurile de diminuare a riscurilor, măsurile consolidate de biosecuritate și sistemele de depistare timpurie în legătură cu riscurile pe care le prezintă păsările sălbatice de transmitere a virusurilor gripei aviare înalt patogene la păsările de curte
         
            
               [notificată cu numărul C(2018) 5243]
            
         
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (1), în special articolul 3 și articolul 63 alineatul (3),
         întrucât:
         
                     (1)
                  
                  
                     Gripa aviară este o boală infecțioasă virală a păsărilor, inclusiv a păsărilor de curte. Infecțiile cu virusurile gripei aviare la păsările de curte cauzează două forme principale ale acestei boli, care se deosebesc prin virulența virusului. Forma slab patogenă cauzează, în general, doar simptome ușoare, în timp ce forma înalt patogenă determină rate foarte mari ale mortalității la majoritatea speciilor de păsări de curte. Boala în cauză poate avea un impact major asupra stării de sănătate a păsărilor domestice și a păsărilor sălbatice, precum și asupra profitabilității aviculturii.
                  
               
                     (2)
                  
                  
                     Directiva 2005/94/CE stabilește măsurile minime de combatere care trebuie aplicate în cazul apariției unui focar al acestei boli la păsările de curte sau la alte păsări ținute în captivitate și prevede, de asemenea, anumite măsuri preventive referitoare la supravegherea și depistarea timpurie a gripei aviare.
                  
               
                     (3)
                  
                  
                     Păsările sălbatice, în special păsările migratoare de apă sunt cunoscute drept gazdă naturală pentru virusurile gripei aviare slab patogene, pe care le poartă fără a prezenta simptome ale bolii respective în cursul deplasărilor lor migratoare sezoniere. Cu toate acestea, începând din 2005, virusurile gripei aviare înalt patogene (HPAI) de subtipul H5 au reușit să infecteze păsările migratoare, care pot apoi să răspândească aceste virusuri pe distanțe lungi între continente.
                  
               
                     (4)
                  
                  
                     Prezența virusurilor gripei aviare și în special a virusurilor HPAI la păsările sălbatice reprezintă o amenințare permanentă de introducere directă și indirectă a acestor virusuri în exploatațiile unde se află păsări de curte sau alte păsări ținute în captivitate, în special în timpul deplasărilor sezoniere ale păsărilor migratoare, cu riscul răspândirii ulterioare a virusului de la o exploatație infectată la alte exploatații, ceea ce poate cauza pierderi economice semnificative.
                  
               
                     (5)
                  
                  
                     Autoritatea Europeană pentru Siguranța Alimentară (EFSA) a adoptat la 14 septembrie 2017 un aviz științific cuprinzător privind gripa aviară (2), care confirmă că punerea strictă în aplicare a măsurilor de biosecuritate joacă un rol esențial în prevenirea răspândirii virusurilor HPAI de la păsările sălbatice la păsările de curte și la alte păsări ținute în captivitate (avizul EFSA din 2017).
                  
               
                     (6)
                  
                  
                     Avizul EFSA din 2017 enumeră cele mai relevante măsuri de biosecuritate care trebuie aplicate în permanență în diferite sisteme de creștere a păsărilor de curte, inclusiv în exploatații de dimensiuni reduse. Acesta precizează, de asemenea, că anumite principii generale de biosecuritate sunt universal aplicabile exploatațiilor avicole, dar în vederea unei protecții optimizate pe baza avizului experților, ar trebui să fie luate în considerare caracteristici unice pentru fiecare exploatație.
                  
               
                     (7)
                  
                  
                     Avizul EFSA din 2017 a evaluat și identificat riscurile pentru introducerea virusului HPAI în exploatațiile avicole, cum ar fi creșterea rațelor și gâștelor domestice împreună cu alte specii de păsări de curte, precum și riscurile legate de anumite activități, cum ar fi eliberarea de păsări de curte pentru repopularea efectivelor de vânat cu pene, și a propus măsuri de atenuare a acestor riscuri.
                  
               
                     (8)
                  
                  
                     Avizul EFSA din 2017 a concluzionat că supravegherea pasivă a păsărilor sălbatice constituie mijlocul cel mai eficace pentru depistarea timpurie a prezenței virusurilor HPAI la păsările sălbatice, de infecție cu virusul HPAI, în cazurile în care infecțiile cu virusul HPAI sunt asociate cu mortalitate și a recomandat prelevarea de probe și teste de laborator în cazul speciilor țintă de păsări sălbatice. Ulterior, EFSA a publicat o listă de specii țintă de păsări sălbatice în raportul său științific privind gripa aviară aprobat la 18 decembrie 2017 (3).
                  
               
                     (9)
                  
                  
                     Într-un raport științific privind gripa aviară aprobat la 22 martie 2018 (4), EFSA a precizat faptul că nu au existat cazuri raportate de infecții la oameni cauzate de A(H5N8) sau de virusurile nou apărute A(H5N5) și A(H5N6),care reprezintă o rearanjare a virusurilor înrudite A (H5) 2.3.4.4 cu virusurile europene locale care donează genele N5 sau N6. Virusurile A(H5N8), A(H5N5) și A(H5N6) sunt considerate a fi în principal adaptate la speciile aviare.
                  
               
                     (10)
                  
                  
                     Avizul din 2017 al EFSA a concluzionat, de asemenea, că în anumite situații epidemiologice poate fi oportun ca statele membre să intensifice anumite măsuri preventive în jurul locului în care s-a confirmat infecția cu virusul HPAI la o pasăre sălbatică sau în fecalele acesteia, în special pentru a evalua dacă s-a răspândit la exploatațiile avicole și dacă măsurile de biosecuritate sunt aplicate efectiv pentru a împiedica introducerea virusului.
                  
               
                     (11)
                  
                  
                     Pentru a viza populațiile de păsări care sunt cele mai expuse riscului de infectare cu gripă aviară și pentru a se asigura eficacitatea măsurilor stabilite în decizia respectivă, anumite măsuri preventive ar trebui axate pe exploatațiile de creștere a păsărilor de curte.
                  
               
                     (12)
                  
                  
                     Decizia de punere în aplicare (UE) 2017/263 a Comisiei (5) prevedea măsuri de diminuare a riscurilor și măsuri consolidate de biosecuritate pentru a reduce riscul de transmitere a virusurilor HPAI de la păsările sălbatice la păsările de curte, prin prevenirea contactelor directe și indirecte între aceste populații și solicita statelor membre să identifice zonele de pe teritoriul lor care sunt expuse unui risc ridicat de introducere a virusurilor HPAI în exploatații unde se află păsări de curte sau alte păsări ținute în captivitate (denumite în continuare „zone cu risc ridicat”), ținând seama, printre altele, de situația epidemiologică și de factorii de risc specifici. Respectiva decizie de punere în aplicare s-a aplicat până la 30 iunie 2018.
                  
               
                     (13)
                  
                  
                     Măsurile prevăzute în Decizia (UE) 2017/263 ar trebui, prin urmare, să fie reexaminate ținând seama de situația epidemiologică actuală la păsările de curte, la alte păsări ținute în captivitate și la păsările sălbatice din Uniune și în țările terțe relevante, de avizul EFSA din 2017 și de rapoartele științifice ulterioare privind gripa aviară, precum și de experiența dobândită de statele membre în ceea ce privește punerea în aplicare a măsurilor prevăzute în decizia de punere în aplicare respectivă.
                  
               
                     (14)
                  
                  
                     În consecință, având în vedere amenințarea continuă a transmiterii virusului HPAI de către păsările sălbatice infectate, precum și riscul apariției unor focare în exploatațiile unde se află păsări de curte sau alte păsări ținute în captivitate, prin prezenta decizie ar trebui stabilite măsuri actualizate, ținând seama de rezultatele revizuirii Deciziei de punere în aplicare (UE) 2017/263.
                  
               
                     (15)
                  
                  
                     Experiența dobândită în urma punerii în aplicare a măsurilor stabilite în Decizia de punere în aplicare (UE) 2017/263 arată că sunt necesare anumite derogări de la măsurile de diminuare a riscurilor și de la măsurile consolidate de biosecuritate pentru ca statele membre individuale să fie în măsură să adapteze aceste măsuri la situația epidemiologică în continuă schimbare.
                  
               
                     (16)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            Obiect și domeniu de aplicare
            Prezenta decizie stabilește măsuri de diminuare a riscurilor, anumite măsuri consolidate de biosecuritate și sisteme de depistare timpurie în ceea ce privește riscurile prezentate de păsările sălbatice pentru introducerea virusurilor gripei aviare înalt patogene (HPAI) în exploatații, precum și măsurile menite să-i sensibilizeze pe proprietari și pe alte persoane active în sectorul păsărilor de curte în privința unor astfel de riscuri și a necesității de a pune în aplicare sau de a consolida măsurile de biosecuritate în exploatațiile lor.
         
         
            Articolul 2
            Definiții
            În sensul prezentei decizii, se aplică definițiile prevăzute la articolul 2 din Directiva 2005/94/CE.
         
         
            Articolul 3
            Identificarea zonelor cu risc ridicat de introducere și răspândire a virusurilor HPAI
            
               (1)   Statele membre identifică zonele de pe teritoriul lor care sunt expuse unui risc ridicat de introducere a virusurilor HPAI în exploatații (denumite în continuare „zone cu risc ridicat”), ținând seama de:
               
                           (a)
                        
                        
                           factorii de risc pentru introducerea virusurilor HPAI în exploatații, în special în ceea ce privește:
                           
                                       (i)
                                    
                                    
                                       localizarea lor geografică în zone ale statelor membre prin care trec păsări migratoare sau unde aceste păsări se odihnesc în timpul mișcărilor migratorii, după ce au intrat în Uniune, în special prin intermediul rutelor de migrație din nord-est și cele estice;
                                    
                                 
                                       (ii)
                                    
                                    
                                       apropierea de zonele umede, iazuri, mlaștini, lacuri, râuri sau mări, unde păsările migratoare, în special cele din ordinele Anseriformes și Charadriiformes, se pot aduna și unde au zone de popas;
                                    
                                 
                                       (iii)
                                    
                                    
                                       localizarea lor geografică în zone cu o densitate ridicată a păsărilor migratoare, în special a celor de apă;
                                    
                                 
                                       (iv)
                                    
                                    
                                       ținerea păsărilor de curte în exploatații în aer liber, unde contactul între păsările sălbatice și păsările de curte nu poate fi împiedicat și nici combătut suficient;
                                    
                                 
                                       (v)
                                    
                                    
                                       depistările actuale și din trecut ale virusurilor HPAI la păsările de curte, la celelalte păsări ținute în captivitate și la păsările sălbatice;
                                    
                                 
                     
                           (b)
                        
                        
                           factorii de risc de răspândire a virusului HPAI în exploatații și între exploatații, în special în cazul în care:
                           
                                       (i)
                                    
                                    
                                       localizarea geografică a exploatației este într-o zonă cu o densitate mare de exploatații, în special exploatații în care sunt crescute rațe și gâște și orice păsări de curte cu acces la zone în aer liber;
                                    
                                 
                                       (ii)
                                    
                                    
                                       intensitatea circulației vehiculelor care transportă păsări de curte și persoane în cadrul unei exploatații și de la o exploatație la alta, precum și a contactelor directe și indirecte între exploatații, este ridicată;
                                    
                                 
                     
                           (c)
                        
                        
                           evaluările riscurilor și recomandările științifice în ceea ce privește relevanța răspândirii virusurilor HPAI de către păsările sălbatice efectuate de Autoritatea Europeană pentru Siguranța Alimentară (EFSA) și de către organismele naționale și internaționale de evaluare a riscurilor;
                        
                     
                           (d)
                        
                        
                           rezultatele programelor de supraveghere efectuate în conformitate cu articolul 4 din Directiva 2005/94/CE.
                        
                     
            
               (2)   Statele membre se asigură că părțile interesate active în sectorul păsărilor de curte, inclusiv exploatațiile de mici dimensiuni, sunt informate prin mijloacele cele mai adecvate cu privire la delimitarea domeniilor cu risc ridicat identificate în conformitate cu alineatul (1).
            
            
               (3)   Statele membre reexaminează în mod constant extinderea delimitării zonelor cu risc ridicat.
            
         
         
            Articolul 4
            Măsurile de diminuare a riscurilor și măsurile consolidate de biosecuritate
            
               (1)   Statele membre monitorizează în permanență situația epidemiologică specifică de pe teritoriul lor, ținând seama, de asemenea, de amenințările reprezentate de depistarea HPAI la păsările de curte, la alte păsări ținute în captivitate și la păsările sălbatice în alte state membre și țări terțe învecinate, precum și de evaluările riscurilor menționate la articolul 3 alineatul (1) litera (c).
            
            
               (2)   Statele membre iau măsuri corespunzătoare și a căror aplicare este rezonabilă în zonele cu risc ridicat, pentru a reduce riscul de transmitere a virusurilor HPAI de la păsările sălbatice la păsările de curte.
            
            
               (3)   Măsurile de diminuare a riscurilor și măsurile consolidate de biosecuritate sunt menite să împiedice păsările sălbatice și, cu precădere, păsările sălbatice migratoare de apă să vină în contact direct sau indirect cu păsările de curte, în special cu rațele și cu gâștele.
            
            
               (4)   În funcție de evaluarea situației epidemiologice menționate la alineatul (1), statele membre interzic următoarele activități în zonele cu risc ridicat:
               
                           (a)
                        
                        
                           ținerea împreună a rațelor și gâștelor cu alte specii de păsări de curte, cu excepția cazului în care:
                           
                                       (i)
                                    
                                    
                                       riscul introducerii virusului este considerat nesemnificativ, având în vedere caracteristicile exploatației și măsurile de reducere a riscurilor care sunt considerate suficiente de către autoritatea competentă; sau
                                    
                                 
                                       (ii)
                                    
                                    
                                       speciile de păsări de curte, altele decât rațele și gâștele, sunt utilizate ca păsări santinelă în conformitate cu dispozițiile autorității competente;
                                    
                                 
                     
                           (b)
                        
                        
                           ținerea păsărilor de curte în aer liber, cu excepția cazului în care:
                           
                                       (i)
                                    
                                    
                                       păsările de curte sunt protejate împotriva contactului cu păsările sălbatice cu plase, acoperișuri, țesuturi orizontale sau prin mijloace corespunzătoare pentru împiedicarea contactului; sau
                                    
                                 
                                       (ii)
                                    
                                    
                                       păsările de curte sunt hrănite și adăpate în spații închise sau într-un adăpost suficient de eficace pentru a împiedica păsările sălbatice să se așeze pe el și a evita contactul acestora cu hrana și apa destinate păsărilor de curte;
                                    
                                 
                     
                           (c)
                        
                        
                           utilizarea rezervoarelor de apă situate în aer liber pentru păsări de curte; cu excepția cazului în care este necesar pentru bunăstarea anumitor păsări de curte și sunt suficient de protejate împotriva păsărilor sălbatice;
                        
                     
                           (d)
                        
                        
                           adăparea păsărilor de curte cu apă din rezervoare de apă de suprafață care pot fi accesibile păsărilor sălbatice; cu excepția cazurilor în care apa este supusă unui tratament care garantează inactivarea virusurilor de gripă aviară;
                        
                     
                           (e)
                        
                        
                           aducerea păsărilor de curte și a altor păsări ținute în captivitate în piețe, la prezentări de animale, la expoziții și la manifestări culturale; cu excepția cazului în care astfel de evenimente sunt organizate și gestionate astfel încât riscul de răspândire a virusului de către păsările care ar putea fi infectate la alte păsări este redus la minimum;
                        
                     
                           (f)
                        
                        
                           utilizarea păsărilor-momeală din ordinele Anseriformes și Charadriiformes; cu excepția cazului în care acestea sunt utilizate în cadrul unui program de supraveghere pentru gripa aviară desfășurat în conformitate cu articolul 4 din Directiva 2005/94/CE; al unor proiecte de cercetare, al unor studii ornitologice sau al unei oricărei alte activități autorizate de autoritatea competentă;
                        
                     
                           (g)
                        
                        
                           eliberarea păsărilor de curte pentru repopularea efectivelor de vânat cu pene; cu excepția cazului în care este autorizată de către autoritățile competente, cu condiția ca:
                           
                                       (i)
                                    
                                    
                                       aceste activități să fie separate de alte ferme; și
                                    
                                 
                                       (ii)
                                    
                                    
                                       păsările de curte pentru repopulare au fost supuse testelor virologice, în conformitate cu punctul 4 litera (a) din capitolul IV din manualul de diagnosticare a gripei aviare stabilit în anexa la Decizia 2006/437/CE a Comisiei (6), cu rezultate negative pentru gripă aviară, pe eșantioane prelevate din fiecare unitate de producție cu maximum 48 de ore înaintea eliberării.
                                    
                                 
                     
            
               (5)   Statele membre pot, pe baza revizuirii periodice a măsurilor în conformitate cu articolul 5, să extindă sau să limiteze domeniul de aplicare și perioada de aplicare a măsurilor de atenuare a riscurilor și a măsurilor măsurile consolidate de biosecuritate menționate la alineatul (4).
            
            
               (6)   Statele membre încurajează sectorul avicol să sprijine acțiunile de formare privind măsurile de atenuare a riscurilor și măsurile consolidate de biosecuritate pentru proprietarii exploatațiilor avicole, să elaboreze planuri de biosecuritate specifice fiecărei exploatații și să monitorizeze aplicarea măsurilor de biosecuritate.
            
         
         
            Articolul 5
            Menținerea și reexaminarea măsurilor de atenuare a riscurilor și a măsurilor măsurile consolidate de biosecuritate aplicate în zonele cu risc ridicat
            
               (1)   Statele membre mențin în vigoare măsurile aplicate în temeiul articolului 4 alineatul (4) în zonele cu risc ridicat pentru perioada de timp în care persistă pe teritoriul lor riscul sporit pentru introducerea și răspândirea virusului HPAI.
            
            
               (2)   Statele membre reexaminează periodic măsurile pe care le-au adoptat în conformitate cu articolul 4 alineatul (4) în vederea ajustării și adaptării acestora la situația epidemiologică predominantă, inclusiv în ceea ce privește riscurile prezentate de păsările sălbatice.
            
            
               (3)   Statele membre își bazează evaluarea menționată la alineatul (2) pe evaluarea următorilor factori:
               
                           (a)
                        
                        
                           evoluția situației epidemiologice în ceea ce privește păsările sălbatice, curba epidemiologică, și anume numărul de noi infectări pe unitate de timp, cartografierea depistărilor pozitive și negative și dinamica infecției;
                        
                     
                           (b)
                        
                        
                           prezența unor specii de păsări sălbatice migratoare și sedentare, în special a celor identificate ca specii țintă pentru programele de supraveghere a gripei aviare;
                        
                     
                           (c)
                        
                        
                           apariția focarelor de HPAI la păsările de curte și la alte păsări ținute în captivitate, în special ca urmare a introducerii virusului primar de la păsările sălbatice;
                        
                     
                           (d)
                        
                        
                           depistarea HPAI la păsările de curte, la alte păsări captive și la păsările sălbatice în cursul supravegherii permanente;
                        
                     
                           (e)
                        
                        
                           subtipul sau subtipurile virusului HPAI, evoluția virusului și posibila relevanță pentru sănătatea umană;
                        
                     
                           (f)
                        
                        
                           situația epidemiologică a HPAI la păsările sălbatice, păsările de curte și alte păsări ținute în captivitate pe teritoriul statelor membre și al țărilor terțe învecinate și evaluările de risc efectuate de către EFSA și de organismele naționale și internaționale de evaluare a riscurilor;
                        
                     
                           (g)
                        
                        
                           nivelul de punere în aplicare și eficiența măsurilor prevăzute în prezenta decizie.
                        
                     
         
         
            Articolul 6
            Acțiuni de sensibilizare
            Statele membre se asigură că sunt instituite măsurile necesare de sensibilizare a părților interesate active în sectorul păsărilor de curte, inclusiv a exploatațiilor de mici dimensiuni, cu privire la riscurile de introducere a virusului HPAI în exploatații și că le pune la dispoziție informațiile cele mai adecvate referitoare la măsurile de atenuare a riscurilor și la măsurile consolidate de biosecuritate, astfel cum se prevede la articolul 4, în special cu privire la măsurile care urmează să fie aplicate în zonele cu risc ridicat, prin mijloacele cele mai potrivite pentru a le pune la dispoziție astfel de informații.
            Statele membre trebuie, de asemenea, să sensibilizeze grupurile implicate în activități în natură, inclusiv ornitologi, observatori de păsări și vânători.
         
         
            Articolul 7
            Sisteme de depistare timpurie în efectivele de păsări de curte
            
               (1)   Statele membre introduc sau consolidează sistemele de depistare timpurie existente menite să permită proprietarilor să semnaleze rapid autorității competente orice semn al prezenței virusului HPAI la efectivele de păsări de curte din exploatații situate în zonele cu risc ridicat.
            
            
               (2)   Sistemele menționate la alineatul (1) consideră drept relevanți, cel puțin,parametrii care indică prezența probabilă a bolii, o scădere semnificativă a consumului de alimente și de apă, precum și a producției de ouă, rata mortalității observate și semnele clinice sau leziunile post-mortem care indică prezența virusului HPAI, luând în considerare variația acestor parametri la diferite specii de păsări de curte și categorii de producție.
            
         
         
            Articolul 8
            Supraveghere sporită a păsărilor sălbatice
            
               (1)   Statele membre se asigură că supravegherea sporită a populațiilor de păsări sălbatice și monitorizarea ulterioară a păsărilor moarte sau bolnave se desfășoară în conformitate cu orientările privind punerea în aplicare a unor programe de supraveghere a gripei aviare la păsările sălbatice stabilite în anexa II la Decizia 2010/367/UE a Comisiei (7), adoptate în conformitate cu articolul 4 alineatul (2) din Directiva 2005/94/CE.
            
            
               (2)   Statele membre pot decide să orienteze prelevările de probe și testele de laborator ale păsărilor sălbatice spre specii și zone geografice care nu au fost afectate până în prezent de HPAI.
            
         
         
            Articolul 9
            Măsuri temporare suplimentare în cazul confirmării unor cazuri de HPAI la păsările sălbatice
            
               (1)   În cazul în care prezența virusului HPAI este confirmată în probele prelevate de la una sau mai multe păsări sălbatice sau din fecalele acestora și în cazul în care a fost identificat un risc sporit pentru introducerea virusului în exploatații sau un risc potențial pentru sănătatea publică, statele membre iau măsuri temporare suplimentare în vecinătatea locului în care a fost depistat virusul, care includ:
               
                           (a)
                        
                        
                           punerea în aplicare a măsurilor de diminuare a riscurilor și a măsurilor consolidate de biosecuritate în conformitate cu articolul 4;
                        
                     
                           (b)
                        
                        
                           supravegherea sporită a păsărilor sălbatice în conformitate cu articolul 8;
                        
                     
                           (c)
                        
                        
                           în cazul în care este necesar, investigații epidemiologice și vizite la exploatații, inclusiv, după caz, prelevarea de eșantioane și testarea pentru depistarea HPAI;
                        
                     
                           (d)
                        
                        
                           instituirea și consolidarea unor sisteme de depistare timpurie în conformitate cu articolul 7.
                        
                     
            
               (2)   Statele membre pot limita aplicarea unora dintre măsurile menționate la alineatul (1), în cazul în care riscul de introducere a virusului HPAI este considerat de autoritatea competentă a fi neglijabil pentru anumite părți din teritoriul lor sau pentru anumite tipuri de exploatații.
            
         
         
            Articolul 10
            Obligații de conformare și informare
            
               (1)   Statele membre iau măsuri pentru monitorizarea punerii în aplicare de către proprietari și de către sectorul avicol a măsurilor prevăzute în prezenta decizie.
            
            
               (2)   Statele membre informează Comisia și celelalte state membre în cadrul Comitetului permanent pentru plante, animale, produse alimentare și hrană pentru animale, cu privire la măsurile pe care le iau pentru a se conforma prezentei decizii.
            
         
         
            Articolul 11
            Destinatari
            Prezenta decizie se adresează statelor membre.
         
         
            Adoptată la Bruxelles, 10 august 2018.
            
               
                  Pentru Comisie
               
               Vytenis ANDRIUKAITIS
               
                  Membru al Comisiei
               
            
         
         
            (1)  JO L 10, 14.1.2006, p. 16.
         
            (2)  EFSA Journal 2017;15(10):4991.
         
            (3)  EFSA Journal 2017;15(12):5141.
         
            (4)  EFSA Journal 2018;16(3):5240.
         
            (5)  Decizia de punere în aplicare (UE) 2017/263 a Comisiei din 14 februarie 2017 privind măsurile de diminuare a riscurilor, măsurile consolidate de biosecuritate și sistemele de depistare timpurie în legătură cu riscurile pe care le prezintă păsările sălbatice de transmitere a virușilor gripei aviare înalt patogene la păsările de curte (JO L 39, 16.2.2017, p. 6 ).
         
            (6)  Decizia 2006/437/CE a Comisiei din 4 august 2006 de aprobare a unui manual de diagnostic pentru influența aviară în conformitate cu Directiva 2005/94/CE a Consiliului (JO L 237, 31.8.2006, p. 1).
         
            (7)  Decizia 2010/367/UE a Comisiei din 25 iunie 2010 privind punerea în aplicare de către statele membre a unor programe de supraveghere a gripei aviare la păsările de curte și la păsările sălbatice (JO L 166, 1.7.2010, p. 22).